Okresná prokuratúra Michalovce 
Nám. Slobody 3, 071 01 Michalovce 1 	

Sp. zn. : 1 Pv 356/11/8807	Michalovce, 17.4.2012
EEČ : 2-66-100-2012

U Z N E S E N I E

Trestná vec:	obvinený XXXXX a spol.  
Prečin:	krádež podľa § 212 odsek 2 písmeno d Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Michalovce
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie obvinených:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
2.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
3.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
4.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
Skutková veta:
pre spolupáchateľstvo prečinu krádeže podľa  § 20, § 212 ods. 2 písm. d) Tr. zákona  na tom skutkovom základe, že po predošlej vzájomnej dohode dňa 07.03.2011 v čase okolo 15.30 h, v lesnom poraste katastrálneho územia obce XXXXX, z parciel č. 2219/1 a 2220/1, ktoré patria do lesného pôdneho fondu, nezákonne za pomoci motorovej píly napílili 0,42 m3 dubu v hodnote 20,51 €; 0,43 m3 jaseňa v hodnote 19,35 € a 0,23 m3 lipy v hodnote 9,20 €, následne napílené drevo naložili na motorové vozidlo s úmyslom ho odviezť domov, pričom počas cesty boli prichytení predsedom lesného pozemkového spoločenstva, čím by pre Lesné pozemkové spoločenstvo Stredný grúň, XXXXX, spôsobili škodu vo výške 49,06 €,

Podľa §216 odsek 2 Trestného poriadku je určená všetkým obvineným skúšobná doba v trvaní 12 mesiacov.
Z priloženého spisového materialu nevyplýva potreba uložiť obvineným v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
O d ô v o d n e n i e :

Uznesením povereného príslušníka Obvodného oddelenia PZ XXXXX, sp. zn.  XXXXX zo dňa 13.4.2011, bolo začaté trestné stíhanie a súčasne vznesené obvinenie ml. XXXXX, ml. XXXXX, ml. XXXXX a XXXXX pre prečin krádeže podľa § 212 ods. 2 písm. d) Tr. zákona spáchaného formou spolupáchateľstva podľa § 20 Tr. zákona na tom skutkovom základe, ako je uvedené vo výrokovej časti tohto uznesenia.

Obvinení  spáchanie prečinu priznali v plnom rozsahu a svoje konanie oľutovali. Zástupca poškodenej spoločnosti si náhradu spôsobenej škody neuplatnil.  S postupom podľa § 216 Tr. poriadku všetci obvinení súhlasili. 

Obvinení sú bez pracovného pomeru, pričom z miesta trvalého bydliska sú pozitívne hodnotení. V odpise z registra trestov nemajú záznam. Obvinení mladiství doposiaľ neboli v evidencii problémovej mládeže Úradu práce, sociálnych vecí a rodiny XXXXX. 

Podľa § 216 ods. 1 Tr. poriadku v konaní  o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu na podmienečné zastavenie trestného stíhania, zastaviť trestné stíhanie, ak vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné potrebné opatrenia na jej náhradu a vzhľadom na osobu obvineného s prihliadnutím na jeho doterajší život a na okolnosti prípadu možno takéto rozhodnutie považovať za dostačujúce.

Obvinení sú trestne stíhaní pre spolupáchateľstvo  prečinu krádeže podľa        § 20, § 212 ods. 2 písm. d) Tr. zákona, za ktorý možno uložiť trest odňatia slobody až na dva roky, teda trest, ktorého horná hranica neprevyšuje 5 rokov.
	
Vzhľadom na osoby obvinených, s prihliadnutím na ich doterajší život a okolnosti prípadu, možno považovať podmienečné zastavenie trestného stíhania s uložením skúšobnej doby v trvaní jedného roka  za dostačujúce.

Preto bolo potrebné rozhodnúť tak, ako je to uvedené vo výroku tohto uznesenia.

 Ak obvinení v priebehu skúšobnej doby budú viesť naďalej riadny život, bude rozhodnuté, že sa osvedčili. Inak sa rozhodne, a to prípadne aj počas skúšobnej doby, že sa v trestnom stíhaní bude pokračovať. 

Skúšobná doba začína plynúť právoplatnosťou uznesenia o podmienečnom zastavení trestného stíhania. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Iveta Šándorová
prokurátorka